Aprobat

prin Hotărârea Guvernului

nr. \_\_\_\_ din \_\_\_\_\_

**REGULAMENT**

**cu privire la participarea Republicii Moldova la Componenta ocuparea forței de muncă și inovare socială (EaSI) a Fondului social european Plus (FSE+)**

**din cadrul Uniunii Europene**

1. **Dispoziții generale**

1. Regulamentul cu privire la participarea Republicii Moldova la componenta ”Ocuparea forței de muncă și inovare socială” (EaSI) a Fondului social european Plus (FSE+) din cadrul Uniunii Europene (în continuare – Regulament) are drept scop asigurarea executării obligațiilor asumate de către Republica Moldova prin încheierea Acordului dintre Republica Moldova, pe de o parte, și Uniunea Europeană, pe de altă parte, privind participarea Republicii Moldova la componenta ”Ocuparea forței de muncă și inovare socială (EaSI)” a Fondului Social European Plus (FSE+), semnat la Bruxelles la 21 mai 2024, ratificat prin Legea nr.165 din 04.07.2024.

Regulamentul creează cadrului normativ și instituțional pentru participarea entităților din Republica Moldova la componenta menționată.

2. Prezentul Regulament transpune parțial partea a III-A din Regulamentul (UE) 2021/1057 al Parlamentului European și al Consiliului din 24 iunie 2021 de instituire a Fondului social european Plus (FSE+) și de abrogare a Regulamentului (UE) nr.1296/2013, (CELEX: 32021R1057), publicat în Jurnalul oficial al Uniunii Europene L 23121 din 30.6.2021, așa cum a fost modificat ultima oară prin Regulamentul (UE) 2024/795 al Parlamentului European și al Consiliului din 29 februarie 2024 (CELEX: 32024R0795).

1. Regulamentul are drept scop:

1) valorificarea eficientă a fondurilor disponibile pentru Republica Moldova în cadrul Componentei EaSI a Fondului Social European;

2) asigurarea îndeplinirii obligațiilor asumate de către Republica Moldova în rezultatul semnării a Acordului de asociere la Componenta EaSI a FSE+.

3) desemnarea autorității competente pentru coordonarea implementării Componentei EaSI la nivel național. cu stabilirea competențelor instituționale;

3) prevenirea, identificarea și combaterea iregularităților, fraudelor și corupției legate de fondurile alocate în cadrul Componentei EaSI;

4) asigurarea recuperării fondurilor alocate în cadrul Componentei EaSI care au fost utilizate contrar destinației, obținute fraudulos sau delapidate în cazul iregularităților, fraudelor și/sau corupției.

5) protejarea intereselor financiare ale Republicii Moldova în cadrul participării la Componenta EaSI a Fondului Social European +.

1. În sensul prezentului Regulament se definesc următoarele noțiuni:

*Entitate juridică* înseamnă o persoană fizică sau juridică constituită și recunoscută ca atare în temeiul dreptului Uniunii, al dreptului intern sau al dreptului internațional, care are personalitate juridică și care are capacitatea, acționând în nume propriu, de a exercita drepturi și de a fi supusă unor obligații, sau o entitate fără personalitate juridică, astfel cum este menționată la articolul 197 alineatul (2) litera (c) din Regulamentul (UE, Euratom) 2024/2509 al Parlamentului European și al Consiliului din 23 septembrie 2024 privind normele financiare aplicabile bugetului general al Uniunii (în continuare – Regulamentul financiar);

*Autoritate de Audit* – autoritate împuternicită de Comisia Europeană (în continuare CE) pentru efectuarea auditului sistemului de management și control în cadrul Componentei EaSI;

*Autoritate de Management* – autoritate împuternicită de CE pentru a asigura implementarea eficientă a Componentei EaSI, inclusiv a proiectelor din cadrul acestora, în conformitate cu principiul bunei gestiuni financiare;

*Autoritatea națională responsabilă pentru coordonarea procesului de implementare a componentei EaSI din cadrul FSE*+ – Ministerul muncii și protecției sociale.

*Autoritate Națională Anticorupție și Antifraudă*  – Centrul Național Anticorupție, punct principal de contact al Oficiului European de Luptă Antifraudă (OLAF) care contribuie la prevenirea și combaterea iregularităților, fraudelor și a corupției depistate în cadrul Componentei EaSI și recuperarea fondurilor obținute și/sau utilizate prin iregularități, fraude și/sau corupție;

*Autoritate națională de coordonare a asistenței externe*– autoritate responsabilă de coordonarea și buna implementare a asistenței externe la nivel național (Cancelaria de Stat);

*beneficiar* – persoană juridică sau fizică cu care s-a încheiat un contract de grant și care este responsabilă de inițierea și implementarea proiectului aprobat spre finanțare;

*cerere de finanțare* – pachetul de documente depus de către solicitant în cadrul apelului de propuneri de proiecte;

*contribuție financiară* – contribuție care constă din contribuția operațională și taxa de participare, achitate anual într-o singură tranșă;

*contribuție operațională* – contribuție care trebuie plătită de Republica Moldova pentru a participa la componenta EaSI a FSE+ și care va fi calculată pentru anii financiari respectivi prin aplicarea unei ajustări la cheia de contribuție;

*componenta EaSI din cadrul FSE*+ - Componenta Ocuparea forței de muncă și inovare socială din cadrul Fondului Social European, executată prin gestiune directă și indirectă;

*Comitet de monitorizare –*organ decizional la nivel UE al Componentei EaSI, compus din reprezentanții statelor participante, care au drepturi și responsabilități egale în luarea deciziilor pentru implementarea Componentei EaSI;

*Comitetul FSE+* - comitetul înființat în temeiul articolului 163 din TFUE;

*contract de grant* – contract de acordare de granturi încheiat în cadrul Componentei EaSI;

*cofinanțare –* contribuții financiare din resursele proprii ale beneficiarilor, din veniturile generate de proiect sau din contribuțiile financiare sau în natură din partea unor terți.

*document de program* – document care stabilește prioritățile pentru finanțare și alocările financiare conform priorităților, proiectele majore de investiții finanțate prin atribuire directă, autoritățile implicate în implementarea Componentei EaSI, potențialii beneficiari/parteneri ai Componentei EaSI, procedura de evaluare și aprobare a cererilor de finanțare, precum și descrierea sistemului de monitorizare și evaluare al Componentei EaSI;

*Fondul Social European* – Fondul instituit prin Regulamentul (UE) 2021/1057 al Parlamentului European și al Consiliului din 24 iunie 2021 de instituire a Fondului social european Plus (FSE+) și de abrogare a Regulamentului (UE) nr. 1296/2013 și care este alcătuit din două componente: componenta cu gestiune partajată („componenta FSE+ cu gestiune partajată”) și componenta privind ocuparea forței de muncă și inovarea socială („componenta EaSI”);

*fraudă* – faptă prevăzută de legislația contravențională sau, după caz, penală, de obținere frauduloasă, de utilizare contrar destinației sau de delapidare a fondurilor alocate de UE în cadrul Componentei EaSI, precum și alte încălcări prin care este prejudiciat sau ar putea fi prejudiciat bugetul general al UE și/sau bugetul public național;

*grant* – sumă de bani alocată cu titlu de finanțare nerambursabilă pentru realizarea activităților prevăzute în cadrul proiectelor alocate de CE;

*iregularitate* – orice abatere de la prevederile acordurilor de finanțare, ale contractului de grant ca urmare a unei erori admise în mod neintenționat/intenționat, prin care este prejudiciat sau ar putea fi prejudiciat bugetul general al UE și/sau bugetul public național și care poate fi remediată;

*Oficiul European de Luptă Antifraudă* (în continuare – *Oficiul European*) – autoritate împuternicită de CE pentru efectuarea investigațiilor de natură administrativă cu scopul de a intensifica combaterea fraudei, a corupției și a altor activități ilegale care afectează într-un mod nefavorabil interesele financiare ale Comunității statelor UE, dar și împotriva oricărui act sau activități ce contravine dispozițiilor acestei Comunități;

*partener* – persoană juridică care participă la implementarea activităților prevăzute în cadrul proiectului în baza unui acord de parteneriat semnat cu beneficiarul proiectului;

*operațiune –*un proiect, un contract, o acțiune sau un grup de proiecte selectate în cadrul Componentei EaSI vizat, iar în contextul instrumentelor financiare – o contribuție a unui program la un instrument financiar și sprijinul financiar ulterior acordat destinatarilor finali prin instrumentul financiar respectiv;

*controlor național –*autoritate națională responsabilă de coordonarea aspectelor ce țin de controlul de gestiune a Componentei EaSI pe teritoriul Republicii Moldova;

*Secretariat comun –*structură a Componentei EaSI care oferă asistență autorității de management și comitetului de monitorizare la îndeplinirea funcțiilor respective ale acestora, precum și furnizează informații potențialilor beneficiari cu privire la oportunitățile de finanțare din cadrul Componentei EaSI și asistă beneficiarii și partenerii în implementarea operațiunilor;

*taxa de participare* – taxa în mărime de 4% din contribuția operațională calculată conform prevederilor din Acordul de asociere a Republicii Moldova la componenta EaSI a FSE+.

1. **Prevederi generale privind participarea la Programul EaSI al FSE+**

5. 1. Componenta ”Ocuparea Forței de Muncă și Inovare Socială (EaSI)”, susținută de Fondul Social European (FSE), a fost concepută pentru a stimula creșterea economică, incluziunea socială și oportunitățile de ocupare a forței de muncă în Uniunea Europeană.

5. 2. Programul vizează în principal inițiativele care promovează accesul egal la oportunități, îmbunătățesc competențele forței de muncă și sprijină grupurile marginalizate în accesarea pieței muncii. Pentru a asigura atingerea obiectivelor Componentei EaSI, au fost stabilite condiții specifice, un proces bine definit de aplicare și criterii de eligibilitate.

1. **Acțiuni eligibile**

**(**art.26 din Regulamentul (UE) 2021/1057)

6. 1. Sunt eligibile pentru finanțare acțiunile care vizează obiectivele prevăzute la articolul 3 alineatele (1) și (2), articolul 4 alineatul (1) și articolul 25 din Regulamentul (UE) 2021/1057.

7. **Condițiile principale pentru a fi eligibil pentru participarea la proiectele din cadrul Componentei EaSI și etapele de aplicare la proiectele din program.**

7. 1. Pentru a fi eligibil pentru participarea la proiectele din cadrul Componentei EaSI, entitatea va asigura:

* 1. alinierea la prioritățile politicilor UE și la obiectivele de dezvoltare durabilă;
  2. contribuirea la reducerea șomajului, combaterea excluziunii sociale sau îmbunătățirea integrării pe piața muncii pentru grupurile defavorizate;
  3. demonstrarea capacitații de a implementa proiectele în mod eficient;
  4. respectarea cerințelor financiare și operaționale și, dacă este necesar, să asigure cofinanțarea;
  5. respectarea principiilor incluziunii, egalității de gen și sustenabilității mediului;
  6. stabilitate financiară, capacitate operațională și angajamentul de a livra rezultatele propuse în termenul definit.

7. 2. Evaluarea eligibilității, se efectuează în baza ghidurilor Componentei EaSI pentru a se asigura că proiectul propus se aliniază cu obiectivele EaSI. Pentru aceasta sunt urmate următoarele etape:

* 1. etapa de apel de propuneri de proiecte/atribuire directă;
  2. apelul de propuneri de proiecte – anunțarea concursului pentru elaborarea cererilor de finanțare într-o perioadă prestabilită și depunerea acestora în conformitate cu prioritățile eligibile ale Componentei EaSI;
  3. atribuirea directă a proiectelor – contractarea directă a unei autorități/instituții pentru implementarea contractului de grant, care deține un monopol de drept sau de fapt într-un domeniu eligibil al Componentei EaSI, are competențe tehnice, grad ridicat de specializare și competențe administrative necesare implementării proiectului;
  4. depunerea notei conceptuale, care oferă o prezentare generală a ideii de proiect;
  5. prezentarea unui plan detaliat al proiectului, incluzând detalii bugetare, termene și indicatori de impact;
  6. evaluarea propunerii, în cadrul căreia experții analizează propunerile în funcție de fezabilitate, inovație și aliniere la prioritățile Componentei EaSI;
  7. contractarea și pregătirea pentru implementare, unde formalizează acordurile și configurează cadrele de execuție ale proiectului;
  8. implementarea și monitorizarea;
  9. finalizarea și raportarea.
     1. **Eligibilitate**

**(**art.27 din Regulamentul (UE) 2021/1057)

8.1. Entitățile din Republica Moldova sunt eligibile pentru participarea la proiectele de finanțare din cadrul Componentei EaSI în temeiul art 27 alineatul (1) (a) (ii) și articolului 29 (b) din Regulamentul (UE) 2021/1057, în baza statutului de țară candidată și a Acordului de asociere la Componenta EaSI, semnat la Bruxelles la 21 mai 2024.

1. **Aspecte financiare**
   * 1. **Forme de finanțare din partea Uniunii și metode de execuție**

(Articolul 30 din Regulamentul (UE) 2021/1057)

9.1. Componenta EaSI oferă finanțare în formele prevăzute în Regulamentul financiar pentru contribuțiile financiare, în special granturi, premii, achiziții publice și plăți voluntare către organizații internaționale în care UE este membră sau la a căror activitate participă.

9.2. Conform Acordului semnat cu CE, până la aderarea Republicii Moldova la UE, componenta EaSI este executată prin gestiune directă de către CE, astfel cum se prevede la articolul 62 alineatul (1) primul paragraf litera (a) din Regulamentul financiar.

**10. Protejarea intereselor financiare ale Uniunii**

(Articolul 33 din Regulamentul (UE) 2021/1057)

10.1. Republica Moldova participă la componenta EaSI în temeiul Acordului de Asociere care prevede obligația acordării drepturilor și accesului necesar pentru ca ordonatorul de credite competent, OLAF și Curtea de Conturi ale UE să își exercite în mod cuprinzător competențele care le revin. În cazul OLAF, aceste drepturi includ dreptul de a efectua investigații, inclusiv verificări și inspecții la fața locului, astfel cum se prevede în Acordul de asociere a Republicii Moldova la Componenta EaSI.

**11.Audituri**

(Articolul 35 din Regulamentul (UE) 2021/1057)

11.1. Auditurile cu privire la utilizarea contribuției Uniunii efectuate de persoane sau entități, inclusiv de alte persoane și entități decât cele mandatate de instituțiile sau organismele Uniunii, constituie baza asigurării globale în temeiul regulilor financiare ale Uniunii.

**12.Informare, comunicare și publicitate**

**(**Articolul 36 din Regulamentul (UE) 2021/1057)

12.1. Beneficiarii din Republica Moldova care obțin finanțare din partea Uniunii vor recunoaște originea fondurilor respective și vor asigura vizibilitatea finanțării din partea Uniunii, în special cu ocazia promovării acțiunilor și a rezultatelor acestora, prin oferirea de informații coerente, concrete și proporționale unor categorii de public diverse, care includ mass-media și publicul larg.

12.2. MMPS pune în aplicare acțiuni de informare și comunicare privind componenta EaSI, privind acțiunile întreprinse în temeiul componentei EaSI, precum și privind rezultatele obținute.

13. **Contribuția financiară**

13.1. Contribuția financiară precum și taxa de participare vor fi prevăzute în bugetul MMPS, care urmează să elaboreze și să prezinte propuneri pentru planificarea resurselor financiare în bugetul de stat pentru refinanțarea, după caz, și cofinanțarea asistenței financiare conform cerințelor Componentei EaSI.

13.2. Cuantumul contribuției financiare se determină în conformitate cu prevederile Acordului de asociere a Republicii Moldova la Componenta EaSI și alte acte relevante ale UE.

13.3. Sumele necesare achitării contribuției financiare se planifică și se asigură de la bugetul de stat prin intermediul MMPS în limita alocațiilor aprobate în legea bugetului anuală.

13.4. Cofinanțarea proiectului poate fi efectuată din bugetele beneficiarilor. Cofinanțarea proiectului se efectuează din resursele proprii ale beneficiarilor, din veniturile generate de proiect, din contribuțiile financiare sau în natură din partea unor terți, conform prevederilor Componentei EaSI.

13.5. În cazul în care proiectul necesită cofinanțare din partea bugetului de stat, beneficiarul prezintă MMPS propuneri pentru planificarea resurselor financiare în bugetul de stat alocat anual acesteia. Beneficiarul poate fi eligibil pentru proiect doar în cazul în care face dovada identificării resurselor pentru achitarea contribuției.

13.6. În cazul obținerii/utilizării cu iregularități, prin fraude sau corupție a fondurilor UE va fi pornită etapa de recuperare la care se desfășoară procedurile civile ori, după caz, penale corespunzătoare de revendicare și restituire benevolă sau forțată a fondurilor UE alocate în cadrul Componentei EaSI.

**VI. Cadrul instituțional**

**14. Autoritatea responsabilă pentru coordonarea implementării Componentei EaSI a FSE+**

14.1. Ministerul Muncii și Protecției Sociale este Autoritatea responsabilă pentru coordonarea procesului de implementare a componentei EaSI din cadrul Fondului Social European+ , care în activitatea sa colaborează cu Comisia Europeană (DG Employment), Autoritate națională de coordonare a asistenței externe -Cancelaria de Stat, conform Hotărârii Guvernului nr. 377/2018 cu privire la reglementarea cadrului instituțional și mecanismului de coordonare și management al asistenței externe, cu Centrul Național Anticorupție și Controlorul național - Inspectoratul Financiar de Stat), cu alți actori relevanți domeniului.

14.2. Ministerul Muncii și Protecției Sociale are următoarele atribuții:

1. coordonează la nivel național implementarea Componentei EaSI;
2. îndeplinește funcția de Punct Național de Contact pentru CE;
3. desemnează reprezentanții Republicii Moldova în grupul tehnic de lucru din cadrul componentei EaSI;
4. elaborează propunerile pentru includerea în buget a sumelor contribuțiilor financiare ale Republicii Moldova și le prezintă Ministerului Finanțelor.
5. cooperează cu Autoritatea națională de coordonare a asistenței externe și cu CE pentru identificarea și promovarea proiectelor relevante;
6. cooperează cu CE în procesul de lansare și desfășurare a apelurilor de propuneri de proiecte, precum și oferă asistență în procesul de evaluare a cererilor de finanțare și atribuire a proiectelor;
7. organizează evenimente informative, forumuri de parteneriat, evenimente de pregătire și instruiri pentru potențialii beneficiari;
8. oferă asistență în procesul de pregătire de către solicitanți a cererilor de finanțare și în procesul de negociere a contractelor cu solicitanții din Republica Moldova;
9. plasează pe pagina sa web informațiile despre apelurile de propuneri de proiecte lansate de CE la care entitățile din Republica Moldova sunt eligibile.
10. monitorizează și coordonează implementarea proiectelor;
11. reprezintă Republica Moldova în cadrul Comitetelor de Monitorizare a Componentei EaSI și participă la ședințele comitetelor de monitorizare ale Componentei EaSI din Uniunea Europeană (UE);
12. informează neîntârziat CNA și/sau Oficiul European de Luptă Antifraudă (OLAF) cu privire la cazurile de fraudare a mijloacelor din fondurile UE alocate în cadrul Componentei EaSI;
13. actualizează și furnizează informațiile privind punerea în aplicare a Componentei EaSI pe teritoriul Republicii Moldova;
14. asigură actualizarea procedurilor comune pentru punerea în aplicare a Componentei EaSI și, după caz, elaborarea procedurilor noi necesare în procesul de implementare a Componentei EaSI.
15. examinează rapoartele beneficiarilor de fonduri din cadrul Componentei EaSI a FSE+ și, în caz de necesitate, prezintă comentarii și propuneri;
16. elaborează și aprobă planurile anuale de monitorizare și evaluare, informare și comunicare.
17. informează beneficiarii cu privire la condițiile și cerințele necesare pentru finalizarea proiectelor și desfășurarea procesului de evaluare.
18. oferă asistența necesară CNA și Oficiului European Antifraudă în procesul de recuperare a fondurilor UE obținute/utilizate cu iregularități, prin fraude sau corupție;
19. asigură vizibilitatea proiectelor implementate în cadrul Componentei EaSI, inclusiv prin intermediul Consiliul sectorial în domeniul asistenței externe.
20. asigură procesul de consultare și implicare activă a societății civile, a sectorului privat și a autorităților locale, altor entități interesante, în procesul de elaborare a documentelor de program;
21. cooperează cu autorități naționale și locale implicate în implementarea fondurilor europene.
22. **Controlorul** **național**

15.1. Inspectoratul Control Financiar de Stat exercită funcția de Controlor național al fondurilor europene, inclusiv al proiectelor implementate în cadrul componentei EaSI. În această calitate Inspectoratul Control Financiar de Stat îndeplinește următoarele atribuții:

1. asistă Oficiul European de Luptă Antifraudă (în continuare – OLAF) la efectuarea controalelor și a inspecțiilor la fața locului efectuate în scopul protejării intereselor financiare ale Uniunii Europene împotriva fraudei și a altor abateri;
2. asigură schimbul de informații privind neregulile și cazurile suspectate de fraudă cu autoritățile naționale și OLAF;
3. verifică, în colaborare cu Ministerul Finanțelor, pe bază de eșantion, inclusiv la solicitarea MMPS și a altor autorități implicate în sistemul de management și control al Componentei EaSI a FSE+, corectitudinea și veridicitatea informațiilor și a constatărilor incluse în rapoartele aferente desfășurării de către auditorii misiunilor de verificare a UE a cheltuielilor efectuate în cadrul proiectelor finanțate în cadrul Componentei EaSI;
4. îndeplinește alte atribuții relevante, în conformitate cu prevederile Regulamentului privind organizarea și funcționarea Inspectoratului Control Financiar de Stat, aprobat prin Hotărârea Guvernului nr.938/2023.
5. **Autoritatea Națională Anticorupție și Antifraudă**

16.1. Autoritatea Națională Anticorupție şi Antifraudă (este Centrul Național Anticorupție (CNA), care desfășoară activități de prevenire și combatere a corupției și a fraudelor pentru Programe, în baza Legii nr. 1104-XV din 6 iunie 2002 cu privire la Centrul National Anticorupție. CNA este punctul principal de contact și colaborare cu Oficiul European de Luptă Antifraudă (OLAF) care contribuie la prevenirea iregularităților, fraudelor și corupției în cadrul proiectelor derulate în cadrul Componentei EaSI a FSE+.